**Margaretele-nstelate**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stele albe au surâsul razelor ce-au picurat

Din lumina soarelui care roua le-a uscat…

În mierea de aur strânsă pentru gâze zgomotoase

E izvorul purității strâns în marea de mătase.

Stele mii pe cerul verde al pământului udat

De nectarul florilor care-n taină-au suspinat

Luminează-n luna mai care, proaspătă, se- ntinde

Între cerul azuriu și smaraldul ierbii crude.

Degetele unui vânt mișcă stelele pe câmpul

Care freamătă la gândul că va prinde-n brațe timpul

Așezat pe margarete luminate-n mii de stele...

Îmi doresc ca-n cerul verde să mă-mbrățișez cu ele!

Dar în suflet e copilul...și alerg prin margarete,

Ele-s stelele din gânduri care nu cunosc regrete,

Mă opresc din fugă, cad și mă las ușor pe spate,

Margaretele se-apleacă să le-mbrățișez pe toate!